সোমবার পাঁচ জেলায় ভারী বৃষ্টির পূর্বাভাস

কলকাতা: সোমবার পাঁচ জেলায় ভারী বৃষ্টির (Heavy Rain Forecast) সতর্কতা জারি করল আলিপুর আবহাওয়ার দফতর। বেশ কয়েকটি জেলায় জেলায় বজ্রবিদ্যুৎ-সহ বৃষ্টি হতে পারে বলে জানিয়েছে হাওয়া অফিস। ঘূর্ণাবর্ত এবং নিম্নচাপ, এই দুইয়ের প্রভাবে বেশ কয়েকটি রাজ্যে হালকা থেকে মাঝারি বৃষ্টির পূর্বাভাস দিল কেন্দ্রীয় আবহাওয়া দফতর। আগামী দু’দিন বৃষ্টির পূর্বাভাস দেওয়া হয়েছে, ঝাড়খণ্ড, বিহার, মহারাষ্ট্র, উত্তরপ্রদেশ, গুজরাত, মহারাষ্ট্র এবং মধ্যপ্রদেশে বৃষ্টির সতর্কতা রয়েছে। লাগাতার বৃষ্টির জেরে প্লাবিত দক্ষিণবঙ্গের বীরভূম, হুগলি, পূর্ব মেদিনীপুর, দুর্গাপুর, বাঁকুড়া সহ একাধিক জেলা। উত্তরবঙ্গেও ভয়াবহ পরিস্থিতি। বিপদ সীমার উপর দিয়ে বইছে তিস্তা, তোর্সা, জলঢাকা। এই পরিস্থিতিতে আরও বৃষ্টি হলে বানভাসি হতে পারে বলে আশঙ্কা করা হচ্ছে।

আলিপুর আবহাওয়ার দফতর জানাচ্ছে, সোমবার কলকাতা (Kolkata Heavy Rain Forecast) সহ দক্ষিণবঙ্গের হাওড়া, হুগলি, উত্তর ২৪ পরগনা, দক্ষিণ ২৪ পরগনা, পূর্ব মেদিনীপুর, পশ্চিম মেদিনীপুর, ঝাড়গ্রাম, পুরুলিয়া, বাঁকুড়া, পূর্ব বর্ধমান, পশ্চিম বর্ধমান, বীরভূম, মুর্শিদাবাদ এবং নদিয়া বেশিরভাগ অংশে বজ্রবিদ্যুৎ-সহ হালকা থেকে মাঝারি বৃষ্টি হবে। এছাড়াও উত্তর ২৪ পরগনা, পূর্ব বর্ধমান, পশ্চিম বর্ধমান, বীরভূম এবং মুর্শিদাবাদে হলুদ সতর্কতা জারি করা হয়েছে।

আরও পড়ুন: হেরেও পদকের লক্ষ্যে স্থির লক্ষ্য সেন

মঙ্গলবার থেকে বৃষ্টি বাড়বে দক্ষিণবঙ্গে। দক্ষিণবঙ্গের সব জেলার বেশিরভাগ অংশে বজ্রবিদ্যুৎ-সহ হালকা থেকে মাঝারি বৃষ্টি হবে। শুক্রবার থেকে দক্ষিণবঙ্গে বৃষ্টি কিছুটা কমবে।নিম্নচাপের জেরে উত্তরবঙ্গে আগামী কয়েক দিন ধরে ভারী বৃষ্টির পূর্বাভাস জারি করেছে হাওয়া অফিস।